T-72M4CZ

Hlavný bojový tank T-72M4 CZ je českou komplexnou modernizáciou sovietskeho tanku T-72 na úroveň porovnateľnú s tankmi 3. generácie. Tank je vybavený zariadením chrániacim trojčlennú posádku, ktorú tvorí veliteľ, strelec a vodič (nabíjanie je zaistené pomocou nabíjacieho automatu), a vnútornou výstrojou vozidla proti tlakovej vlne, radiácii a chemickým látkam. Tank má zariadenie pre prekonávanie vodných tokov jazdou pod vodou, zadýmovacím zariadením na vytvorenie dymových clôn pre maskovanie a hasiace zariadenie na hasenie požiaru vo vnútri vozidla. Touto modernizáciou je dosiahnuté zlepšenie palebnej sily, ochrany, pohyblivosti a všetkej elektroniky.

 Modernizácia 
Modernizáciu schválila vláda Českej republiky v roku 1994, kedy sa rozhodlo o modernizácii 353 tankov. V roku 1995 potom došlo k vypísaniu tendra a ako hlavný dodávateľ českého programu nových tankov bol zvolený Vojenský opravárenský podnik 025 Nový Jičín. Základom modernizácie tanku T-72M4 CZ sa stali podvozky z tanku T-72M1 a veže z T-72M. Pri hĺbkovej modernizácii na štandard M4 bol tank najprv rozobraný a potom došlo k zásadným úpravám, akými bola výmena zadného čela korby, výmena dna korby pod vodičom, úprava motorprevodového priestoru pre montáž powerpacku. Modernizácia sa dotkla viac ako 90% dielov, kedy boli diely buď vymenené za nové alebo upravené.

Pre skúšky sa postavili dva prototypy - tanky T-72M3 (P1) a T-72M4 (P2), kedy si verzia M3CZ ponechala pôvodný motor V-46-6 ale bez mechanického kompresora, ale s dvoma turbodúchadlami, zatiaľ čo verzia M4CZ disponovala celkom novým britským motorom CV 12 TCA Condor, ktorý sa používa aj v tanku Challenger 2. Od britského sa líši iba výkonnosťou, zatiaľ čo T-72M4 CZ má 1 000 koní, tak tank Challenger 2 má 1 200 koní.

V 90. rokoch bolo tankové vojsko a delostrelectvo v Česku radom ľudí a najmä politikov považované za brutálnu a útočnú zbraň, ktorá je veľmi nebezpečná. Preto boli počty tankov a delostrelectva radikálne redukované, ako niečo nežiaduce, čo slušná spoločnosť pomaly ani nemá vlastniť. Nasadenie vojakov na Balkáne a následne v Iraku prípadne v Afganistane vytvorilo dojem, že práve tankové vojsko a delostrelectvo patrí k menej potrebným častiam ozbrojených síl Českej republiky. Bezpečnostná situácia sa po vstupe Česka do NATO zmenila a plánovaný počet modernizovaných tankov postupne klesal, najskôr na 140 a potom len na iba 33 kusov.

Priemerná cena modernizácie jedného kusa vyšla na 150 miliónov korún. Cena 27 tankov T-72M4 CZ v základnom prevedení predstavovala 4,463 miliardy Kč. Spolu s nimi boli nakúpené 3 mínové vyorávače KMT-72M4, 3 návesné buldozerové zariadenia NBZ-90, 3 výbušné odmínovacie VO-72M4 a ďalšie vybavenie, ktoré celkovú cenu modernizácie zvýšilo na 4,953 miliardy Kč. Od roku 2003 do 2005 bolo v štátnom podniku VOP025 vyrobených celkom 30 tankov, z toho 3 veliteľské so zdvojenou rádiostanicou. Na rozdiel od poľskej modernizácie PT-91m sa české T-72M4 CZ žiadneho exportného úspechu nedočkali, ale na rozdiel od slovenského T-72M2 (pôvodne projekt československej federatívnej armády pred rozpadom Československa a po rozpade zostal projekt na Slovensku) sa T-72M4 CZ aspoň dostal do výroby.

 Charakteristika 

Tank je určený na ničenie tankov a ostatných obrnených cieľov, popr. i živej sily protivníka a proti nízko letiacim cieľom. 125 mm kanón 2A46M tanku T-72M4 CZ s vysoko priebojným projektilom APFSDS-T je schopný bez problému preraziť 500 mm pancier na vzdialenosť presahujúcu 2 000 m, niektoré zdroje uvádzajú až 880 mm hrubý kompozitný pancier na vzdialenosť 3 000 m. T-72M4 CZ týmto môže konkurovať ruským T-90S. Podľa hodnotenia odborníkov ide o najlepšiu modernizáciu tanku T-72.

V súčasnosti je vybudované komplexné tylové, ženijné a technické zabezpečenie a tento projekt bol ukončený v roku 2008. Všetky modernizované tanky sú spolu s modernizovanými VT-72M4 CZ vo výzbroji 73. tankového práporu v Přáslaviciach zo 7. mechanizovanej brigády armády Českej republiky.

 Galéria 

 Iné projekty 

 Zdroj 

Kategória:Ruské tanky
Kategória:Česko-slovenské tanky
Kategória:České tanky
Kategória:Tanky po studenej vojne
Kategória:T-72